钦定古今图书集成/明伦汇编/官常典/第510卷 > 刘绍能
## 钦定古今图书集成/明伦汇编/官常典/第510卷 > 刘绍能

按《宋史》本传：“绍能，字及之，保安军人。世为诸族巡检。
父怀忠，官内殿崇班、阁门祗候。元昊叛，厚以金币及
王爵招之，怀忠毁印斩使，洎入寇，力战以死。录绍能
右班殿直，赐以名，为军北巡检。击破夏右枢密院党
移，赏粮数万众于顺宁。夏人围大顺城，绍能为军锋，
毁其栅，至奈王川，邀击于长城岭。熙宁中，又败夏人”
于破啰川，皆策功最。累迁洛苑使、英州刺史、鄜延兵
马都监。旧制，内属者不与汉官齿，至是悉如之，仍以
其子袭故职。元丰西讨，召诣阙，神宗访以计，对曰：“师
旅远征，储偫不继，为大患。若俟西成后，因粮深入，乃
可以得志。”帝以为然，命统两军进讨。绍能世世边将，
为敌所忌，每设疑以间之。帝独明其不然，手诏云：“绍
能战功最多，忠勇第一。此必夏人畏忌，为图害之计
耳。”绍能捧诏感泣。尝坐谗逮对，按验，卒无实。守边圉
四十七年，大小五十战，以皇城使、简州团练使卒。